Я Iэзагъэм хагъахъуэ
Зэхыхьэхэр
Мы махуэхэм Налшык щекIуэкIащ анестезиемрэ интенсивнэ терапиемрэ ятеухуа урысейпсо егъэджэныгъэ форум. Зэхыхьэм хэтащ Кавказ Ищхъэрэ федеральнэ щIыналъэ псоми къикIа IэщIагъэлIхэр. Абы и пашэу щытащ медицинэ щIэныгъэхэм я доктор, Акушер анестезиолог-реаниматологхэм я зэгухьэныгъэм и президент, Владимирский М. и цIэр зезыхьэ клиникэ институтым и кафедрэм и профессор, Узыншагъэр хъумэнымкIэ IэнатIэм и IуэхущIафэхэм кIэлъыплъынымкIэ федеральнэ къулыкъущIапIэм анестезиологиемрэ реаниматологиемкIэ и эксперт Шифман Ефим.
ЗэIущIэм дохутыр анестизиолог-реаниматологхэм, трансфузиологхэм, акушер-гинекологхэм къахуэщхьэпэн Iуэхугъуэ куэдым щытепсэлъыхьащ. IэщIагъэлIхэм и гугъу ящIащ щхьэж и унэтIыныгъэм щекIуэкI зыужьыныгъэхэм, медицинэм къыхыхьэ IэмалыщIэхэр я лэжьыгъэм къызэрыщагъэсэбэпым, нэгъуэщIхэми.
КъБР-м узыншагъэр хъумэнымкIэ и министр Хъубий Марат дохутыр-щIэныгъэлIхэм фIыщIэ яхуищIащ медицинэ лэжьакIуэхэм я Iэзагъэм хагъэхъуэнымкIэ ирагъэкIуэкI Iуэху щхьэпэм папщIэ, апхуэдэуи IэнатIэм зыщрихьэлIэ щытыкIэ гугъухэм къикIынымкIэ сытым дежи чэнджэщ зэрыщагъуэтымкIэ. «УнэтIыныгъэ хэхам зиужьынымкIэ медицинэ зэгухьэныгъэм иригъэкIуэкI лэжьыгъэм и зы щапхъэщ нобэрей форумыр», - жиIащ министрым.

ЩхьэщэмыщI Изэ.
